Op 28 Mei 1989 het 'n sterk Japannese span afgerig deur die gedugte taktikus Hiroaki Shukuzawa 'n verswakte Skotland, wat sonder nege Britse Leeus wat op toer na Australië was moes speel, vir die eerste keer by die Chichibunomiya rugbystadion 28–24 verslaan. Die Japannese span het Kobe Staal staatmakers soos die senter Seiji Hirao (kaptein), en slot Atsushi Oyagi en Toshiyuki Hayashi (wat 38 keer vir Japan gespeel het en 'n lid van Oxford Universiteit se beste XV van alle tye was) ingesluit. Sinali Latu, die agsteman was toe 'n vierdejaar student by Daito Bunka Universiteit en die vinnige Yoshihito Yoshida wat vleuel gespeel het, (nommer 14) was 'n derdejaar student by Meiji Universiteit. Skotland het 'n ongelooflike aantal strafskoppe misgeskop en geweier om die skoppen wat aangebied is te gebruik. Dit was so te sê dieselfde span wat Japan se oorwinning in die Rugbywêreldbeker oor Zimbabwe in 1991 behaal het.
Met die rugbywêreldbeker in 1991 het 'n onverskrokke Niue-Seeland All Blackspan Japan met 'n Wêreldbekerrekord telling van 145–17 in Bloemfontein verslaan. Die uitslag het die ontwikkeling van rugby in Jpana vir verskeie jare erg geknou.
Japan het in Julie teen Italië 19–32 verloor - die uitslag kon egter maklik anders gewees het as Daisuke Ohata nie die bal laat val het en so 'n seker drie verlore laat gaan het nie. Op Saterdag 13 November 2004 het 'n verrassend swak Japan toerspan 8–100 verloor teen 'n volsterkte Skotland op McDiarmid Park in Perth in die Kaledoniese Skotse rugbystreek, 'n rekordtelling vir Skotland. 'n Week later, op 20 November, het die span 10–25 teen Roemenië op die Steaua sokker stadion in Boekarest verloor; en op 26 November moes Japan 'n vernederende 0–98 nederlaag teen Wallis by die Millennium-stadion deurmaak. Dit was Wallis se grootste wenmarge ooit op 'n Vrydagaand in Cardiff voor 'n reuse 56 380 skare.
Japan het die Arabiese Golf (41ste op die Wêreldranglys) op 16 April 2006 82–9 geklop. Die kaptein was Daisuke Ohata. 'n Week later het Japan Korea 50–14 geklop, weer op die Chichibunomiya rugby stadion. Japan het Georgië op 14 Mei 2006 32–7 geklop. In die wedstryd het Daisuke Ohata 'n driekuns behaal om die wêreldrekord vir die meeste toetsdrieë in te palm. Hy het in die wedstryd die 65 merk gehaal, een meer as die vorige rekordhouer David Campese.
Japan het 16–57 teen Tonga verloor in die openingswedstryd in die IRB Stille Oseaan Vyf-Nasies wedstryd op 4 Junie 2006 - ondanks 'n goeie eerste helfte wat 15–13 in die guns van Tonga geëindig het.
Ten spyte van die span se teleurstellende vertoning in die toernooi waarin Japan slegs die "houtlepel" kon wen is Jean-Pierre Elissalde as hoof-afrigter bevestig op 14 Julie 2006. Hy is in September 2006 afgedank toe hy 'n pos aanvaar het by 'n Franse klub, Aviron Bayonnais, sonder om dit met die JRFU te bespreek. Osamu Ota het daarna as afrigter waargeneem. Op 26 Oktober 2006 het die Japan Rugbyvoetbalunie algemene bestuurder Osamu Ota aangekondig dat John Kirwan van 1 Januarie 2007 as hoofafrigter sou oorneem.
John Kirwan is op 25 Oktober 2006 deur die JRFU as Japan se hoofafrigter aangestel van 1 Januarie 2007 af. Voor hy die pos aanvaar het, het hy reeds as raadgewer vir die span opgetree. Hy het verklaar dat hy van plan is om van die begin af 'n Japannese vorm van rugby te kweek wat die "Samoeraigees" sou reflekteer en het hom ten doel gestel om ten minste twee wedstryde in die Rugbywêreldbeker 2007 te wen. In die kwalifiserende wedstryde het Japan vir Hongkong 52–3 en Korea 54–0 in November 2006 geklop om die span se plek in Poel B gemaklik te verseker.
Op 9 April 2007 het die span by hulle eerste oefenkamp sedert Kirwan se aanstelling op die NHK nasionale nuus verskyn, 'n teken van die groeiende verwagtings en belangstelling in die span. Hy het voor die kamera verklaar dat: "Ons wil die wêreld se fiksste span wees," 'n tipiese uitspraak van vertroue deur die afrigter. Hy het bygevoeg dat hy wou hê dat Japan op sy sterk punte moes bou wat hy gesê het spoed en ratsheid is, en dat die span rugby moes speel "waarvan groot manne nie hou nie."